《游钱塘紫阳宫》
明代·李时行

桂宇开三岛，兰宫列九仙。云霞尘外境，日月洞中天。

寒溜披澄尘，晴峰拥碧莲。涧虹朝散绮，松吹夜鸣弦。

药圃芝凝露，丹田玉吐烟。函关牛度日，华表鹤归年。

未授黄庭诀，先参紫气篇。杯将金液泛，鼎以宝香燃。

身陟凡区表，心游太古先。静探玄妙理，兹意境谁传。

作者简介：明广州府番禺人，字少偕。嘉靖二十年进士。知嘉兴县，迁南京兵部车驾主事，坐事罢，遍游吴越、齐鲁名山。有《驾部集》。